钦定古今图书集成/方舆汇编/边裔典/第101卷 > 《室女》
## 钦定古今图书集成/方舆汇编/边裔典/第101卷 > 《室女》

人家养女，其父母必祝之曰：“愿汝有人要将来嫁千
百个丈夫。”富室之女，自七岁至九岁，至贫之家则止
于十一岁，必命僧道去其童身，命曰“阵毯。”盖官司每
岁于中国四月内择一日颁行，本国应有养女，当阵
毯之家，先行申报官司。官司先给巨烛一条，烛间刻
画一处，约是夜遇昏点烛，至刻处则为阵毯时候矣。
先期一月，或半月，或十日，父母必择一僧，或一道，随
其何处寺观，往往亦自有主顾。向上好僧，皆为官户
富室所先，贫者亦不暇择也。富贵之家，馈以酒米布
帛、槟榔银器之类，至有一百担者，直中国白金二三
百两之物，少者或三四十担，或一二十担，随家丰俭，
所以贫人家至于十一岁而始行事者，为难办此物
耳。亦有舍钱与贫女阵毯者，谓之“做好事。”盖一岁中，
一僧止可御一女，僧既允受，更不他许。是夜，大设饮
食鼓乐会亲邻。门外缚一高棚，装塑泥人泥兽之属
于其上，或十馀，或止三四枚，贫家则无之。各按故事，
凡七日而始撤。既昏，以轿伞鼓乐迎此僧而归。以彩
帛结二亭，一则坐女“于其中，一则僧坐其中，不晓其
口说何语，鼓乐之声喧阗。”是夜不禁犯夜闻。至期，与
女俱入房，亲以手去其童，纳之酒中，或谓父母亲邻
各点于额上，或谓俱尝以口，或谓僧与女交媾之事，
或谓无此，但不容唐人见之，所以莫知其的。至天将
明时，则又以轿伞鼓乐送僧去后，当以布帛之类与僧赎“身，否则此女终为此僧所有，不可得而他适也。”
余所见者，大德丁酉之四月初六夜也。前此父母必
与女同寝，此后则斥于房外，任其所之，无复拘束堤
防之矣。至若嫁娶，则虽有纳币之礼，不过苟简从事，
多有先奸而后娶者，其风俗竟不以为耻，亦不以为
怪也。阵毯之夜，一巷中或至十馀家，城中迎僧道者，
交错于道路间，鼓乐之声，无处无之。